**Popis – Likvidná medzera (Aktivita F2 Rozvody)**

**Na určenie výšky dotácie je možné použiť aj tzv. likvidnú medzeru.**

„Likvidná medzera“ sú čisté dodatočné náklady určené na základe rozdielu medzi hospodárskymi príjmami a nákladmi (vrátane investícií a prevádzky) podporeného projektu a hospodárskymi príjmami a nákladmi alternatívneho projektu, ktorý by príjemca pomoci vierohodne uskutočnil v prípade neposkytnutia pomoci.

Typické čisté dodatočné náklady možno odhadnúť ako rozdiel medzi čistou súčasnou hodnotou (NPV) pre vecný scenár (projektový scenár) a pre kontrafaktuálny scenár počas životnosti referenčného projektu.

**Projektový scenár:**

Na výpočet čistej súčasnej hodnoty počas doby životnosti (20 rokov) sa použijú nasledujúce položky:

|  |  |
| --- | --- |
| Investičné náklady | Uvedú sa celkové investičné náklady projektu, ktoré budú vynaložené po podaní žiadosti o poskytnutie dotácie (náklady na vypracovanie dokumentácie pred podaním žiadosti sa neuvádzajú). |
| Náklady na nákup tepla | Uvedú sa celkové náklady na nákup tepla (v prípade, ak je žiadateľ výrobcom tepla, uvedú sa výrobné náklady). Pri množstve nakúpeného tepla sa zohľadnia úspory, ktoré vzniknú realizáciou projektu. |
| Výnosy z predaja tepla | Uvedú sa celkové výnosy z predaja tepla (so záporným znamienkom). Množstvo predaného tepla sa určí podľa zmlúv o dodávke tepla alebo ako priemer predchádzajúcich troch kalendárnych rokov pred podaním žiadosti. Pri určení ceny tepla sa zohľadní realizácia investície a primeraný zisk v zmysle všeobecne záväzných právnych predpisov. |
| Mzdové a ostatné osobné náklady | Uvedú sa celkové mzdové a ostatné osobné náklady na realizáciu projektu, ktoré nie sú súčasťou investičných nákladov (napríklad zamestnanci, ktorí sa podieľajú na realizácii projektu) a mzdové a ostatné osobné náklady zamestnancov, ktorí sa budú podieľať na prevádzke zariadení, ktoré sú súčasťou projektu a to počas celého obdobia životnosti. |
| Náklady na opravy | Uvedú sa predpokladané náklady na opravy v jednotlivých rokoch. Zohľadní sa výmena komponentov s kratšou životnosťou. |
| Náklady na údržbu | Uvedú sa predpokladané náklady na údržbu v jednotlivých rokoch. |
| Náklady na ostatné služby | Uvedú sa predpokladané náklady na ostatné služby, ktoré nie sú súčasťou investície, neboli uvedené ako súčasť údržby a súvisia s distribúciou tepla (napríklad revízie, overovanie hospodárnosti..). |

**Kontrafaktuálny scenár – udržiavanie pôvodného stavu:**

Na výpočet čistej súčasnej hodnoty počas doby životnosti (20 rokov) sa použijú nasledujúce položky:

|  |  |
| --- | --- |
| Investičné náklady | Uvedú sa celkové investičné náklady počas udržiavania súčasného stavu v jednotlivých rokoch, ak sú plánované a nie sú uvádzané ako súčasť opráv. |
| Náklady na nákup tepla | Uvedú sa celkové náklady na nákup tepla (v prípade, ak je žiadateľ výrobcom tepla, uvedú sa výrobné náklady). Pri množstve nakúpeného tepla sa zohľadnia prípadné straty, ktoré môžu narastať prevádzkou pôvodného systému. |
| Výnosy z predaja tepla | Uvedú sa celkové výnosy z predaja tepla (so záporným znamienkom). Množstvo predaného tepla sa určí podľa zmlúv o dodávke tepla alebo ako priemer predchádzajúcich troch kalendárnych rokov pred podaním žiadosti. Cena tepla sa použije v zmysle všeobecne záväzných právnych predpisov. |
| Mzdové a ostatné osobné náklady | Uvedú sa celkové mzdové a ostatné osobné náklady zamestnancov, ktorí sa budú podieľať na prevádzke zariadení. |
| Náklady na opravy | Uvedú sa predpokladané náklady na opravy v jednotlivých rokoch. Uvedú sa náklady na rozsiahlejšie práce ak neboli uvedené ako investičné náklady. |
| Náklady na údržbu | Uvedú sa predpokladané náklady na údržbu v jednotlivých rokoch. |
| Náklady na ostatné služby | Uvedú sa predpokladané náklady na ostatné služby, ktoré nie sú súčasťou investície, neboli uvedené ako súčasť údržby a súvisia s distribúciou tepla (napríklad revízie, overovanie hospodárnosti..). |

Doba životnosti projektu a diskontná sadzba sú uvedené vo výzve. Diskontná sadzba sa mení približne raz za 6 mesiacov. Pri výpočte sa použije posledná aktuálna diskontná sadzba pred podaním žiadosti o dotáciu.